સોશિયલ મીડિયા પર વાંધાજનક પોસ્ટ મૂકનારની ધરપકડ કરવાની પરવાનગી આપતી આઇટી એક્ટની વિવાદાસ્પદ ૬૬-એ કલમ રદ કરવાનો કોર્ટનો નિર્ણય કાયદાની આ જોગવાઇને કોર્ટમાં સૌપ્રથમ પડકારનાર કાયદાની વિદ્યાર્થિની શ્રેયા સિંઘલ માટે સીમાચિહ્નરૂપ વિજય બની ગયો છે. સુપ્રીમ કોર્ટે કાયદાની આ જોગવાઇ રદ કરતો ચુકાદો આપ્યા બાદ ટીવી ચેનલને આપેલી મુલાકાતમાં શ્રેયાએ કહ્યું હતું કે કાયદાની આ જોગવાઇ અમારાં વાણી અને અભિવ્યક્તિ સ્વાતંત્ર્યના અધિકાર પર તરાપસમાન હતી અને સુપ્રીમ કોર્ટે અમારા આ અધિકારને આજે સમર્થન આપ્યું છે. શ્રેયા વકીલોનાં પરિવારમાંથી આવે છે. તેની માતા સુપ્રીમ કોર્ટમાં વકીલ છે તો તેનાં દાદીમાં સુપ્રીમ કોર્ટમાં ન્યાયાધીશ હતાં. શિવસેનાના વડા બાળ ઠાકરેના મૃત્યુ બાદ મુંબઈ સંપૂર્ણપણે બંધ રાખવાને મામલે સોશિયલ મીડિયા પર નિંદાત્મક ટિપ્પણી કરવાને મામલે બે યુવતીની ધરપકડ કરવામાં આવ્યાને પગલે વર્ષ ૨૦૧૨ માં શ્રેયાએ આ મામલે કોર્ટમાં અરજી કરી હતી તે સમયે તે ૨૧ વર્ષની હતી. શ્રેયાએ કહ્યું હતું કે પરિવારજનોએ મને ખૂબ જ પ્રોત્સાહન આપ્યું હતું. હું કાયદાની વિદ્યાર્થિની હોવાને કારણે મને ખબર હતી કે સીધું સુપ્રીમ કોર્ટમાં પણ જઇ શકાય છે. શ્રેયાએ કહ્યું હતું કે તે કે જાણે છે કે આ વ્યવસાય સાથે સંકળાયેલા વરિષ્ઠો જે સિદ્ધિ નથી મેળવી શક્યા તે સિદ્ધિ તેણે વકીલ બનતાં અગાઉ જ મેળવી લીધી છે.